Forslag til RÅDETS FORORDNING om ændring af undtagelserne fra indefrysningen af midler og økonomiske ressourcer og tiende ændring af forordning (EF) nr. 881/2002 om indførelse af visse specifikke restriktive foranstaltninger mod visse personer og enheder, der har tilknytning til Usama bin Laden, Al-Qaida-organisationen og Taliban

(forelagt af Kommissionen)

BEGRUNDELSE

1. Ved Rådets forordning (EF) nr. 881/2002 af 27. maj ophæves blandt andet de gældende foranstaltninger over for Afghanistan (forordning (EF) nr. 467/2001), og der indføres blandt andet en indefrysning af midler og økonomiske ressourcer i henhold til fælles holdning 2002/402/FUSP.

2. Indefrysningen af midler blev indført i overensstemmelse med FN's Sikkerhedsråds resolutioner 1267(1999), 1333(2000) og 1390(2002). Sikkerhedsrådet besluttede ved resolution 1452(2002) af 20. december 2002, at der skulle kunne gøres visse undtagelser fra bestemmelserne om indefrysning af midler og økonomiske ressourcer. Forordningen bør derfor ændres.

3. Undtagelserne vil lette gennemførelsen af indefrysningen. Der skal kunne gøres undtagelser, hvis humanitære behov taler herfor. Resolution 1452(2002), som blev vedtaget på opfordring af EU's medlemmer af Sikkerhedsrådet, skal imødegå risikoen for at krænke de grundlæggende rettigheder, hvilket fremgår af Europa-Parlamentets udtalelse af 11. april 2002 (KOM(2002) 117-C5-0132/2002 - 2002/0059(CNS)).

2003/0015 (CNS)

Forslag til RÅDETS FORORDNING om ændring af undtagelserne fra indefrysningen af midler og økonomiske ressourcer og tiende ændring af forordning (EF) nr. 881/2002 om indførelse af visse specifikke restriktive foranstaltninger mod visse personer og enheder, der har tilknytning til Usama bin Laden, Al-Qaida-organisationen og Taliban

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 60, 301 og 308,

under henvisning til fælles holdning 2002/402/FUSP af 27. maj 2002 om restriktive foranstaltninger mod Usama bin Laden, medlemmer af Al-Qaida-organisationen, Taliban samt andre personer, grupper, foretagender og enheder, der har tilknytning hertil, og om ophævelse af fælles holdning 96/746/FUSP, 1999/727/FUSP, 2001/154/FUSP og 2001/771/FUSP [1],

[1] EFT L 139 af 29.5.2002, s. 4.

under henvisning til forslag fra Kommissionen [2],

[2] EFT C [...] af [...], s. .

under henvisning til udtalelse fra Europa-Parlamentet [3], og

[3] EFT C [...] af [...], s. .

ud fra følgende betragtninger:

(1) Det fremgår af den fælles holdning 2002/402/FUSP, at Det Europæiske Fællesskab blandt andet skal træffe en række restriktive foranstaltninger, herunder indefrysning af midler og økonomiske ressourcer, i henhold til FN's Sikkerhedsråds resolutioner 1267(1999), 1333(2000) og 1390(2001).

(2) Indefrysningen af midler og økonomiske ressourcer er blevet gennemført ved Rådets forordning (EF) nr. 881/2002 af 27. maj 2002 om indførelse af visse specifikke restriktive foranstaltninger mod visse personer og enheder, der har tilknytning til Usama bin Laden, Al-Qaida-organisationen og Taliban, og om ophævelse af Rådets forordning (EF) nr. 467/2001 om forbud mod udførsel af visse varer og tjenesteydelser til Afghanistan, om styrkelse af flyveforbuddet og om udvidelse af indefrysningen af midler og andre økonomiske ressourcer over for Taliban i Afghanistan [4], senest ændret ved Kommissionens forordning (EF) nr. ../2003 [5].

[4] EFT L 139 af 29.5.2002, s. 9.

[5] EFT L [...] af [...], s. ...

(3) Sikkerhedsrådet gjorde ved resolution 1452(2002) af 20. december 2002 en række undtagelser fra indefrysningen af midler og økonomiske ressourcer i medfør af resolution 1267(1999), 1333(2000) og 1390(2002). Disse undtagelser bør indrømmes, hvis humanitære behov taler herfor, og de har sanktionskomitéens godkendelse.

(4) Forordning (EF) nr. 881/2002 bør derfor ændres i overensstemmelse med fælles holdning 2002/402/FUSP og de resolutioner, den refererer til -

UDSTEDT FØLGENDE FORORDNING:

Artikel 1

Følgende artikel 2a indsættes i forordning (EF) nr. 881/2002:

"Artikel 2a

1. Artikel 2 gælder ikke anvendelsen af midler eller økonomiske ressourcer, hvis

(a) en af medlemsstaternes kompetente myndigheder, som er anført i bilag II, på anmodning af en berørt fysisk eller juridisk person har besluttet, at anvendelsen af disse midler eller økonomiske ressourcer:

(1) er nødvendig for at afholde basale udgifter, herunder betaling af fødevarer, renter eller gæld, medicin og lægebehandling, skat, forsikringspræmier og offentlige takster

(2) alene er tiltænkt betaling af et rimeligt honorar og godtgørelse af udgifter i forbindelse med juridisk bistand

(3) alene er tiltænkt betaling af afgifter eller gebyrer til rutinemæssig forvaltning af indefrosne midler eller økonomiske ressourcer eller

(4) er nødvendig til afholdelse af ekstraordinære udgifter, hvis den person, gruppe eller enhed, hvis midler eller økonomiske ressourcer er blevet indefrosset, kan berettige disse udgifter og

(b) sanktionskomitéen efter anmeldelsen af de i litra a) anførte beslutninger ikke inden for 48 timer har gjort indsigelser mod beslutningerne vedrørende anvendelsen i nr. 1, 2 og 3, eller har godkendt den tiltænkte anvendelse, der er beskrevet i nr. 4.

2. Den kompetente myndighed anført i bilag II skal straks skriftligt informere både den person, der fremsatte anmodningen, og alle andre personer, organer eller enheder, der er direkte berørt, om sanktionskomitéens beslutning.

En skriftlig bekræftelse udstedt af en kompetent myndighed, der er opført på listen i bilag II, gælder i hele Fællesskabet.

3. Artikel 2, stk. 2, gælder ikke beløb, der tilføres indefrosne konti i form af

- renter eller anden form for afkast af indefrosne konti

- forfaldne beløb i henhold til kontrakter eller aftaler, som fik virkning, eller i henhold til forpligtelser, som blev indgået, forud for den dato, hvor kontoen tidligst skulle indefryses som følge af ikrafttrædelsen af enten forordning (EF) nr. 337/2000 [6], forordning (EF) nr. 467/2001 [7] eller forordning (EF) nr. 881/2002.

[6] EFT L 43 af 16.2.2000, s. 1.

[7] EFT L 67 af 9.3.2001, s. 1.

Sådanne renter, anden indtjening og betalinger skal ligesom den konto, de tilføres, indefryses.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand